Diari Oficial de la Generalitat Valenciana


Sumari del DOGV 7228, del 06-03-2014 (2014/1882)

RESOLUCIÓ de 20 de febrer de 2014, de la Conselleria de Sanitat, per la qual s'aprova la convocatòria d'ajudes per a la realització de projectes d'investigació en matèria de salut mental durant l'any 2014.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7228

Data del DOGV
:   06-03-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/1882


Data del document
:   20-02-2014

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 20 de febrer de 2014, de la Conselleria de Sanitat, per la qual s'aprova la convocatòria d'ajudes per a la realització de projectes d'investigació en matèria de salut mental durant l'any 2014. [2014/1882]  
La Conselleria de Sanitat està interessada a impulsar la investigació sanitària, com a factor estratègic per al desenrotllament i la millora de l'atenció sanitària als ciutadans, com a instrument per a augmentar la qualitat de les prestacions des de l'àmbit de la sanitat pública i com a suport difusor de bones pràctiques en l'activitat assistencial de totes les àrees.  
Per mitjà de l'Orde 1/2012 de 8 de febrer, de la Conselleria de Sanitat (DOCV 6718, 21.02.2012), es van establir les bases generals del procediment de concessió d'ajudes per al desenrotllament de projectes d'investigació sanitària a la Comunitat Valenciana.  
Per les facultats que em conferix el Decret 4/2014, de 3 de gener, del Consell, pel qual aprova el Reglament orgànic i funcional de la Conselleria de Sanitat, resolc:  
  
Primer. Objecte de la convocatòria  
A l'empara de les bases generals del procediment de concessió d'ajudes que establix l'Orde 1/2012, de 8 de febrer, de la Conselleria de Sanitat (DOCV 6718, 21.02.2012), es convoquen ajudes per al desenrotllament de projectes d'investigació en matèria de salut mental, que tindran una duració d'un any i es faran al llarg de l'any 2014.  
  
  
Segon. Activitats objecte de les ajudes  
Els treballs científics acollits a esta convocatòria estaran basats en l'evidència científica i seran aplicables directament a l'activitat assistencial de la Conselleria de Sanitat relacionada amb la salut mental. Les investigacions no podran ser d'enfocament exclusivament teòric, tindran un vessant dirigit al benefici dels pacients; es primen els projectes que evidencien l'eficiència en la pràctica assistencial. Els projectes d'investigació hauran de versar sobre els temes que es consideren prioritaris a la Comunitat Valenciana, pel que fa a investigació aplicada en salut mental:  
  
1. Investigació sobre prevenció del suïcidi i de la depressió.  
2. Investigació sobre trastorn mental greu.  
3. Investigació aplicada en psicopatologia infantoadolescent.  
4. Investigació aplicada a patologies mentals de les persones majors.  
  
5. Investigació sobre coordinació i eficiència de recursos.  
6. Investigació en rehabilitació neurocognitiva.  
7. Salut física en persones amb trastorns mentals. Comorbiditat.  
  
Tercer. Finançament  
Les ajudes d'investigació en matèria de salut mental es finançaran amb càrrec als pressupostos de la Generalitat, línia de subvenció T5861000 del programa pressupostari 55.43.56.5539.453.53.2, de salut mental i atenció sanitària de mitjana i llarga estada, per un import total màxim de cent mil euros (100.000 ?).  
  
Quart. Sol·licitants i beneficiaris  
Podran tindre la condició de sol·licitants i beneficiàries les entitats que s'ajusten a algun dels tipus d'entitats previstos en els pressupostos de la Generalitat 2014: societats científiques, universitats, centres de formació públics o privats.  
  
Quint. Gastos subvencionables  
Els gastos subvencionables per estes ajudes són gastos de personal, gastos d'adquisició de béns corrents i de contractació de servicis, i gastos de funcionament de les entitats beneficiàries, com establix la disposició quinta de les bases generals del procediment de concessió.  
  
  
Sext. Formalització i presentació de les sol·licituds  
1. La formalització i presentació de les sol·licituds es realitzarà segons el procediment establit en la disposició octava de les bases generals del procediment de concessió. Amb la sol·licitud s'ha d'entregar la documentació següent:  
a) Sol·licitud de l'ajuda segons model normalitzat (model 1).  
b) Declaració responsable en què s'acredite:  
Que l'entitat sol·licitant:  
- No ha rebut ni sol·licitat cap altra subvenció o ajuda pública o privada, ni emprat cap altre ingrés o recurs per al projecte presentat, o bé que  
- Ha rebut o sol·licitat les ajudes o emprat els recursos o ingressos públics que s'especifiquen.  
Que l'import total, inclòs el sol·licitat per a esta convocatòria, no supera el 100 % del cost del projecte.  
c) En el cas d'haver rebut abans subvencions de la Generalitat o d'altres administracions públiques en les matèries objecte d'esta convocatòria, una declaració responsable que acredite haver complit les obligacions derivades de la concessió.  
d) El currículum de la persona investigadora principal i de totes les persones col·laboradores del projecte segons el model normalitzat (model 2).  
e) Una memòria cientificotècnica del projecte, segons el model normalitzat (model 3). Ha d'incloure, entre altres, el pressupost detallat que se sol·licita per a la realització del projecte i una llista de les persones que conformen el grup de treball, amb les seues firmes. Tant la memòria cientificotècnica com el pressupost sol·licitat per al projecte estaran adequats a la duració del desplegament del projecte d'un any.  
  
f) Un informe favorable de la comissió d'investigació o responsable d'investigació del centre.  
g) La sol·licitud (model normalitzat 1), els currículum de tots els investigadors del grup (model normalitzat 2) i la memòria cientificotècnica del projecte (model normalitzat 3), a més del paper, s'adjuntaran en suport digital. Estos models normalitzats es publicaran en la pàgina web de la Conselleria de Sanitat i en la guia PROP de la Generalitat ?www.prop.gva.es?. No s'admetrà la presentació d'esta documentació en models diferents dels que acompanyen esta resolució. La documentació informàtica de les sol·licituds d'una mateixa entitat pot anar conjuntament en el mateix suport informàtic, com a carpetes diferents ben identificades amb el nom de l'investigador principal.  
  
2. Cada investigador només pot participar en un dels projectes presentats, ja siga com a investigador principal o com a col·laborador. Els investigadors que s'incloguen en més d'una sol·licitud d'ajuda, hauran d'optar per una.  
3. La firma de l'investigador principal en la sol·licitud d'ajuda comportarà la certificació que la informació presentada en suport informàtic i suport paper és exactament la mateixa.  
4. La presentació de les sol·licituds comportarà l'autorització a l'òrgan gestor per a demanar els certificats acreditatius de què l'entitat sol·licitant està al corrent del compliment de les obligacions tributàries amb l'Agència Estatal d'Administració Tributària, la Conselleria d'Hisenda i Administració Pública i amb la Seguretat Social, en els termes que establix l'article 22.4 del Reglament de la Llei general de subvencions, aprovat pel Reial Decret 887/2006, de 21 de juliol. No obstant això, els sol·licitants d'estes ajudes podran denegar expressament el consentiment per a l'obtenció de la documentació esmentada abans, i en eixe cas han d'aportar la documentació que s'ha dit.  
  
5. Es podrà requerir del sol·licitant qualsevol altra dada, document o informe complementari que siga necessari per a la resolució de l'expedient, així com l'acreditació dels requisits a què es referix la documentació administrativa.  
6. El termini de presentació de sol·licituds finalitzarà als 15 dies hàbils a partir de l'endemà de la publicació d'esta resolució en el Diari Oficial de la Comunitat Valenciana.  
  
Sèptim. Instrucció  
1. L'òrgan encarregat de l'ordenació i instrucció del procediment serà la Direcció General d'Assistència Sanitària, a través del Servici de Salut Mental, que, d'ofici, acordarà totes les actuacions necessàries per a la determinació, coneixement i comprovació de les dades per les quals ha de pronunciar-se la resolució. Es delega la persona titular de l'òrgan instructor per a l'aplicació, desplegament i interpretació d'esta resolució.  
2. Una vegada finalitzat el termini de presentació de les sol·licituds, s'han d'instruir les ajudes com establix la disposició novena de les bases generals del procediment de concessió.  
3. Una vegada finalitzat el termini d'esmena, es publicarà en la pàgina web de la Conselleria de Sanitat la llista definitiva de sol·licituds admeses i excloses per a avaluació.  
  
Octau. Avaluació  
L'avaluació de les sol·licituds es fa com establix la disposició novena de les bases generals del procediment de concessió. Es regirà pels criteris de valoració fixats en l'apartat deu i la durà a terme la comissió de valoració la composició de la qual es detalla en l'apartat nové.  
  
Basant-se en l'informe de la comissió, es formularà la proposta de resolució provisional amb la quantia concedida, que es notificarà a les persones interessades que hagen sigut proposades com a beneficiàries. Se'ls ha d'enviar el document d'acceptació, que haurà de ser tornat ben omplit, amb el vistiplau de l'investigador principal i del responsable del centre de treball, en el termini de 5 dies hàbils. L'acceptació de la subvenció per part dels beneficiaris podrà realitzar-se a través del correu electrònic, per mitjà de l'enviament de la documentació ben firmada i escanejada.  
  
Nové. Comissió de valoració  
Es constituirà una comissió de valoració que examinarà i valorarà les sol·licituds presentades i admeses per a l'avaluació. Esta comissió ajustarà el funcionament al règim que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.  
  
Esta comissió estarà composta per:  
- La persona titular de la Direcció General d'Assistència Sanitària, o la persona que hi delegue, que actuarà com a presidenta de la comissió.  
- La persona titular de la Subdirecció General d'Activitat Assistencial, Salut Mental i Drogodependències o la persona que hi delegue.  
- La persona titular de la Direcció del Servici de Salut Mental o la persona que hi delegue.  
- La persona tècnica del Servici de Salut Mental o la persona que hi delegue.  
- Un representant del Servici de Salut Mental, que actuarà com a secretari de la comissió i que intervindrà amb veu però sense vot, d'acord amb l'article 25.3.A de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Deu. Criteris de valoració  
Per a l'avaluació de les sol·licituds es tindran en compte els criteris següents:  
- Qualitat científica del projecte. Fins a un màxim de 50 punts.  
Disseny. Plantejament, fonamentació, evidència científica, experiència científica de l'equip en el tema proposat, amb menció d'antecedents i resultats obtinguts en treballs previs. Objectius. Metodologia. Pla d'elaboració del projecte amb menció d'indicadors que s'apliquen i resultats que es vol aconseguir, si és procedent.  
- Rellevància de la investigació. Fins a un màxim de 30 punts.  
Impacte potencial en la millora en el coneixement dels problemes de salut mental. Impacte potencial en la millora de l'activitat assistencial en els servicis de Salut Mental de la Conselleria de Sanitat.  
- Recursos disponibles. Fins a un màxim de 20 punts.  
Qualitat i experiència de l'equip investigador. Adequació dels recursos i de l'equip investigador al disseny del projecte.  
En aquells casos en què puguen sorgir dubtes de la rellevància del projecte investigador, la comissió prioritzarà els que més s'ajusten a l'objecte i contingut previstos en el Programa 412.28, Salut mental i atenció sanitària de mitjana i llarga estada.  
  
Onze. Resolució  
Correspon a la persona titular de la Conselleria de Sanitat dictar la resolució definitiva de la concessió de les ajudes, que serà publicada en el Diari Oficial de la Comunitat Valenciana.  
  
Dotze. Pagament i justificació  
El termini de presentació dels justificants de gasto requerits conclourà el 14 de novembre de 2014, i correspondran a gastos executats durant l'anualitat 2014.   
L'ordenació dels pagaments es realitzarà d'acord amb els criteris que conté l'article 47 bis del text refós de la Llei de la hisenda pública valenciana, després de la comprovació i aprovació de la documentació justificativa de l'aplicació correcta del finançament concedit.  
  
D'acord amb la disposició tretze de les bases generals del procediment de concessió, abans de tots i cada un dels pagaments serà necessària la comprovació i aprovació de la documentació justificativa de l'aplicació efectiva i correcta de la suma lliurada. La persona titular de l'òrgan instructor emetrà una certificació de comprovació i aprovació dels justificants, així com de l'acreditació del compliment dels fins que justifiquen la concessió de la subvenció.  
La justificació dels gastos s'acreditarà, davant de l'òrgan instructor, per mitjà de la presentació de la documentació que establix la disposició catorze de les bases generals del procediment de concessió.  
  
La justificació científica de la realització del projecte es remetrà al òrgan instructor durant el primer trimestre de l'any 2015, per mitjà de la memòria científica final del projecte, segons el model normalitzat (model 4), que es podrà trobar en la pàgina web de la Conselleria de Sanitat i en la guia PROP de la Generalitat ?www.prop.gva.es?.  
  
L'incompliment total o parcial dels requisits i obligacions establits en esta resolució o en l'orde que establix les bases generals del procediment de concessió comportarà deixar sense efecte la subvenció concedida, o minorar-la, en cas d'incompliment parcial de l'actuació o justificació per quanties inferiors.  
  
Tretze. Normativa aplicable  
En tot allò que no establix esta resolució, i que se li aplique, es regiran pel que disposen la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; el text refós de la Llei d'hisenda pública de la Generalitat Valenciana, aprovat pel Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, general de subvencions i del Reial Decret 887/2006, de 21 de juliol, que aprova el Reglament de la Llei general de subvencions.  
  
En compliment del que disposa el Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha enviat l'informe a la Direcció General de Projectes i Fons Europeus sobre la no-subjecció a l'article 107 del Tractat de funcionament de la Unió Europea (anterior article 87 del TCE), de les ajudes que es convoquen en esta resolució, perquè no comporta cap avantatge econòmic per a les empreses i no falseja la competència, ja que no afecta els intercanvis comercials entre els estats membres.  
  
Catorze. Recursos contra la convocatòria  
De conformitat amb el que establixen els articles 107, 116 i 117 de la Llei 30/1992, de 26 de novembre, modificada per Llei 4/1999, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, esta resolució, que posa fi a la via administrativa, pot ser recorreguda potestativament en reposició o bé directament per un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant del conseller de Sanitat en el termini d'un mes comptador des de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació.  
  
Esta resolució té efecte a partir de l'endemà de la publicació en el Diari Oficial de la Comunitat Valenciana.  
  
València, 20 de febrer de 2014.- El conseller de Sanitat: Manuel Llombart Fuertes.